b'\n_START_ARTICLE_\nSre\xc4\x8dko Logar\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo in tri razrede gimnazije je obiskoval v rojstnem kraju, tri razrede u\xc4\x8ditelji\xc5\xa1\xc4\x8da v Tolminu, \xc5\xa1tudij na u\xc4\x8ditelji\xc5\xa1\xc4\x8du pa kon\xc4\x8dal v Gorici ter leta 1928 maturiral v Vidmu. Ker je bil \xc5\xbee kot dijak aktiven v protifa\xc5\xa1isti\xc4\x8dnem gibanju v Italiji po kon\xc4\x8danem \xc5\xa1olanju ni dobil zaposlitve. Kot dijak tolminskega u\xc4\x8ditelji\xc5\xa1\xc4\x8da je bil predsednik ilegalnega kro\xc5\xbeka, ki je u\xc4\x8dencem osnovnih \xc5\xa1ol razdeljeval slovenska \xc5\xa1olska berila in organiziral ter dajal navodila dekletom, ki so v Volarjih, Vol\xc4\x8dah, Zatolminu in \xc5\xbdab\xc4\x8dah organizirala pouk v slovenskem jeziku. Po ovadbi ga je fa\xc5\xa1isti\xc4\x8dna oblast kaznovala tako, da ga je izklju\xc4\x8dila iz u\xc4\x8ditelji\xc5\xa1\xc4\x8da, ga izgnala iz Tolmina ter mu prepovedala \xc5\xa1olanje na vseh srednjih \xc5\xa1olah v Italiji. Ko so oblasti ugotovile, da se je izkazal kot vodi\xc4\x8d fa\xc5\xa1isti\xc4\x8dnih oblastnikov v Dantejevo jamo, mu je ravnatelj u\xc4\x8ditelji\xc5\xa1\xc4\x8da v Gorici dovolil nadaljevanje \xc5\xa1olanja. V \xc4\x8dasu ko je \xc5\xbeivel v Gorici mu je Zmago Kra\xc5\xa1na priskrbel ob\xc4\x8dasno delo v dopisni\xc5\xa1tvu \xc4\x8dasnika Edinost in pri Zvezi prosvetnih dru\xc5\xa1tev. V tem \xc4\x8dasu je v zaledju Gorice organiziral distribucijo knjig Gori\xc5\xa1ke matice in drugega prepovedanega tiska, organiziral izlete \xc4\x8dlanov Prosvetnih dru\xc5\xa1tev na Tiselj, Fajtji hrib, Trnovski gozd in drugam kjer so imeli tajna zborovanja. Bil je tudi \xc4\x8dlan izvr\xc5\xa1nega odbora organizacije TIGR za Gori\xc5\xa1ko. Zaradi protifa\xc5\xa1isti\xc4\x8dne dejavnosti, ga je policija 10. avgusta 1930 aretirala. Pred posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave je bil 6. decembra 1931 v Rimu obsojen na 8 let zapora. Kazen mu je bila zaradi mladosti zni\xc5\xbeana na 4 leta, po amnestiji pa se je 1932 vrnil domov ter takoj nato pobegnil v Kraljevino Jugoslavijo. Tu se je najprej zaposlil v \xc5\xa1oli v Ponovi\xc4\x8dah ter do kapitulacije Jugoslavije pou\xc4\x8deval \xc5\xa1e na drugih \xc5\xa1olah. Po zasedbi \xc5\xa0tajerske je bil najprej preme\xc5\xa1\xc4\x8den za u\xc4\x8ditelja v Marenberg (sedaj Radlje ob Dravi), nato pa ga je gestapo poslal na prisilni delo v Tretji rajh. Pred koncem vojne se mu je posre\xc4\x8dilo priti na Jesenice, kasneje pa se je zaposlil na Golniku. Tu je sodeloval z narodnoosvobodilno borbo. Po osvoboditvi je bil referent za prosveto v Idriji, za dija\xc5\xa1ke domove v Ajdov\xc5\xa1\xc4\x8dini ter ponovno za prosveto v Idriji, v letih 1949\xe2\x88\x921969 pa je ravnatelj Mestnega muzeja Idrija.'